Okresná prokuratúra Ružomberok 
Dončova 8, 034 53 Ružomberok 1

Číslo: 1 Pv 155/15/5508	Ružomberok, 27.11.2015
EEČ : 2-42-134-2015

U Z N E S E N I E

Trestná vec:	obv. XXXXX 
Trestný čin:	Prečin Krádež podľa § 212 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

Rozhodol: 	prokurátorka Okresnej prokuratúry Ružomberok

Podľa § 220 odsek 1 Trestného poriadku schvaľujem zmier uzavretý medzi:
obvineným: 
1. XXXXX
	dátum narodenia: XXXXX
	miesto narodenia: XXXXX 
	rodné priezvisko: XXXXX
	trvalé bydlisko: XXXXX
	väzba: nie
	mladistvý 
a
poškodeným:  
1. XXXXX 
	dátum narodenia: XXXXX 
	trvalé bydlisko: XXXXX 
Obsahom zmieru je:
Výška nahradenej škody alebo škody, na náhradu ktorej sa obvinený zaviazal: 490,- € 
Peňažná suma určená na všeobecne prospešné účely: 20,- € 
Konkrétny adresát peňažnej sumy určenej na všeobecne prospešné účely: Občianske združenie Vláčik so sídlom ul. A. Bernoláka 17, Ružomberok, IČO: 37972901 
Suma odovzdaná štátu na peňažnú pomoc obetiam trestnej činnosti: 10,- €  

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného    
1. XXXXX
	dátum narodenia: XXXXX
	miesto narodenia: XXXXX 
	rodné priezvisko: XXXXX
	trvalé bydlisko: XXXXX
	väzba: nie
	mladistvý
ktorý je trestne stíhaný pre trestný čin:
- Prečin Krádež podľa § 212 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

realizované policajtom Obv.odd. PZ Ružomberok pod spisovou značkou ORP-242/OO-RK-2015.

na tom skutkovom základe, že: 
XXXXX si v presne nezistenom čase približne o 22:00 h dňa 07.05.2015 v penzióne Marek a Janka tzv. Espresso „Žltá“ na ulici Za dráhou 4905 v Ružomberku, prisvojil mobilný telefón zn. Htc One M8 striebornej farby, IMEI: 358 714 051 292 641, s pamäťovou kartou ADATA micro sd xc 64 Gb sériové číslo G64G 1206802447 a sim kartou Orange 3 G č. 0907/847949, ktorý jeho majiteľ XXXXX zanechal položený na stole a z penziónu odišiel, pričom XXXXX, napriek tomu, že videl kto je majiteľom telefónu tento zo stola zobral, vložil si ho do vrecka nohavíc a následne aj s telefónom z penziónu odišiel spolu s ďalšími dvomi kamarátmi, pri odchode videl majiteľa telefónu odchádzať smerom ku hypermarketu Kaufland v Ružomberku, telefón mu však nevrátil a následne dal telefón kamarátovi XXXXX, čím XXXXX, nar. XXXXX, trvale bytom XXXXX, XXXXX, spôsobil škodu odcudzením vo výške 490,- Eur .  
 
Odôvodnenie:
Uznesením povereného príslušníka Obvodného oddelenia PZ v Ružomberku pod sp. zn. ČVS: ORP–242/OO–RK–2015 bolo dňa 10.05.2015 podľa § 199 ods. 1 Trestného poriadku začaté trestné stíhanie za prečin krádeže podľa § 212 ods. 1 Trestného zákona. Poverený príslušník Obvodného oddelenia PZ v Ružomberku pod sp. zn. ČVS: ORP–242/OO–RK–2015 dňa 29.06.2015 podľa § 206 ods. 1 Trestného poriadku vzniesol obvinenie ml. XXXXX za prečin krádeže podľa § 212 ods. 1 Trestného zákona.  
Preskúmaním k veci sa vzťahujúceho vyšetrovacieho spisu som zistila, že skutok, pre ktorý je vedené trestné stíhanie je preukázaný výpoveďou obvineného ml. XXXXX v spojitosti s výpoveďami svedkov XXXXX, XXXXX a svedka poškodeného XXXXX, ako aj ostatnými súvisiacimi  listinnými dôkazmi.
Vyšetrovací spis po podaní návrhu na zmier povereným príslušníkom PZ  bol dňa 14.10.2015 tunajšou prokuratúrou odstúpený probačnému a mediačnému úradníkovi Okresného súdu v Ružomberku za účelom vykonania mediácie s obvineným a poškodeným. Mediácia na Okresnom súde v Ružomberku bola úspešne zrealizovaná dňa 04.11.2015, kde obvinení ml. XXXXX za účasti jeho zákonného zástupcu a účasti súdom ustanoveného obhajcu ako aj za účasti splnomocneného zástupcu Úradu práce, sociálnych vecí  a rodiny XXXXX, odboru sociálnych vecí a rodiny, oddelenia sociálnoprávnej ochrany detí a sociálnej kurately, uzatvoril s poškodeným dohodu o zmieri, v rámci ktorého vyhlásil, že spáchal skutok, za ktorý je stíhaný a uvedené vyhlásenie vykonal slobode, vážne a určito. Obvinený aj poškodený dňa 04.11.2015 vyjadrili súhlas so zmierom, pričom poškodený vzhľadom na skutočnosť, že telefón mu bol vrátený, nepožadoval žiadnu náhradu škody a od obvineného prijal ospravedlnenie. 
Obvinený ml. XXXXX zložil na účet Okresnej prokuratúry v Ružomberku  peňažnú sumu určenú na všeobecne prospešné účely vo výške 20,- Eur a určil sumu 10,- Eur adresovať Občianskemu združeniu Vláčik so sídlom ul. A. Bernoláka 17, Ružomberok, IČO: 37972901, číslo účtu: SK7056 0000 0000 8306585001, a sumu 10,-  Eur na peňažnú pomoc obetiam trestnej činnosti.
Podľa § 220 ods. 1 písm. a), b), c)  Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje  5 rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený 
a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito, 
b/ nahradil škodu, pokiaľ bola činom spôsobená, alebo urobil iné opatrenia na náhradu škody alebo inak odstránil ujmu vzniknutú trestným činom, 
c/ zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery považuje  prokurátor takýto spôsob rozhodnutia za dostačujúci. 
Za prečin krádeže podľa § 212 ods. 1 Trestného zákona možno uložiť trest odňatia slobody až na dva  roky.
	Zo spisového materiálu vyplýva, že obvinený ml. XXXXX v odpise registra trestov nemá žiadny záznam, za priestupok bol prejednávaný jeden krát Obvodným oddelením PZ v Ružomberku a 3 krát Mestskou políciou XXXXX. Zo správy z Úradu práce, sociálnych vecí a rodiny XXXXX, oddelenia sociálnoprávnej ochrany detí a sociálnej kurately vyplýva okrem iného aj, že je vedený v evidencii sociálnej kurately na odbore sociálnych vecí a rodiny Úradu práce, soc. vecí a rodiny XXXXX od júna 2011 na základe oznámenia zo Základnej školy Klačno v XXXXX pre sústavné porušovanie školského poriadku, v domácom prostredí nemá výchovné problémy.
	Vzhľadom na povahu a závažnosť  spáchaného  činu, na mieru, akou bol trestným činom dotknutý verejný záujem  a vzhľadom na osobu mladistvého obvineného a na jeho osobné a majetkové pomery som dospela k záveru, že takýto spôsob rozhodnutia v tejto trestnej veci je dostačujúci na to, aby si obvinený konečne uvedomil závažnosť svojho konania, v budúcnosti sa ho vyvaroval, nedopúšťal sa trestnej či inej protispoločenskej činnosti, preto som zmier uzavretý medzi obvineným a poškodeným  schválila a trestné stíhanie obvineného zastavila podľa § 220 ods. 1 Trestného poriadku.  
Poučenie:
Proti tomuto uzneseniu nie je prípustná sťažnosť. 

	JUDr. Desana Grenčíková 
	 prokurátorka